Ke 25.3.2020

Hyvä ystävä Ilosanomapiirissä!

Jatkamme siitä mihin viimeksi jäätiin, eli luemme nyt Stefanuksesta.

Apostolien teot 7. luku.

Stefanos vastasi syytöksiin kertomalla lyhyesti nykyisen Israelin vaiheet: Hän alkaa siitä, kuinka Aabraham muutti Jumalan kutsun mukaan siihen maahan, jonka Hän Aabrahamille osoitti. Raamatussa kerrotaan paljon muutakin.

Sitten kerrotaan kantaisistä. Muistatte Jaakobin ja hänen 12 poikaansa: Ruuben, Simeon, Leevi, Juuda, Daan, Naftal, Gaad, Asser, Isaskar, Sebulon, Joosef ja Benjamin.

Joosefin elämänvaiheet: Jumala oli hänen kanssaan niissä noissa ahdistuksissa. Samoin Hän on meidänkin kanssamme. Etenkin tänä aikana luotetaan häneen ja Jeesukseen, sekä Pyhän Hengen johdatukseen. Kunpa osaisimme puhua näistä asioista aina oikealla hetkellä ja heille, joilla on murheita tai paineita elämässä. Ilo Herrassa on väkevyytemme. Ja hengelliset laulut tai virret aina vahvistavat!

Joosef joutui Egyptiin. Siellä faarao oli korkein ja tärkein henkilö ja Joosef toimi viisaasti valtakunnan parhaaksi. Tiedämme, että koko suku muutti sinne. Heitä oli silloin noin 75 henkeä silloin.

Aluksi kaikki meni hyvin, mutta sitten! Faaraoksi tuli henkilö, joka ei tiennyt Joosefista ja koko suvusta mitään. 400 vuotta meni, ja tätä vierasta kansaa alettiin kohdella kavalasti ja sortaen. Raskas työ uuvutti kansaa. Ja heitä oli paljon. Jumala näki ja kuuli huokaukset. Mooseksen syntymä ja elämä oli erokoinen. Kuka hänet pelasti Niilin virrasta? Faaraon tytär sai hänet ja hänet kasvatettiin egyptiläisen hovikasvatuksen mukaan. Mutta hän oli Jumalalle otollinen. Hän oli voimallinen sanoissa ja teoissa.

Jae 23: Mutta sitten hän (Mooses) halusi mennä katsomaan veljiänsä (israelilaisia) juutalaisia (Heitä sanottiin heprealaisiksi). Hän näki sen vääryyden mitä heille tehtiin, kuinka heitä kohdeltiin. Hän puolusti pahoinpideltyä ja löi egyptiläistä, joka kuoli. Se oli kohtalokas teko Moosekselta. Hänen tekoaan ei ymmärretty ja niin hän joutui pakenemaan Midianin maahan. Oltuaan siellä 40 vuotta ilmestyi hänelle Herran enkeli palavassa orjantappurapensaassa.

Jakeet 32-34: Mooses sai Jumalalta tehtävän lähteä Egyptiin ja johdattaa oma kansansa sieltä pois. Matka oli pitkä ja kesti 40 vuotta. Ja se olikin vaikea ja ihmeellinen. Samat vaatteet ja kengät heillä oli koko ajan! Mutta Jumala auttoi. Heillä oli mukanaan erämaassa niin kutsuttu todistuksen maja, eli Jumalalle pyhitetty asumus, ilmestysmaja. Se oli tehty Jumalan neuvojen ja suunnitelmien mukaan.

Nykyajan turisteille Israelissa voidaan toteuttaa retki erämaahan, jonne on pystytetty samanlainen pyhä maja, eli ilmestysmaja, jossa oli esipiha, seuraavaksi pyhä (piha) ja kaikkein Pyhin, Pyhä. Sinne ei saanut mennä. Se on ollut kävijöille valtava kokemus. Pyhä henki voi olla siellä vaikuttamassa, että sana herää eloon. Käynti Israelissa ei unohdu koskaan.

Raamatussa kerrotaan, että sellaisen temppelin Kuningas Salomo sai sitten rakentaa kullalla koristellun Jumalalle. Se tapahtui sitten kun kaikki sukukunnat olivat päässeet omaan maahansa.

Jakeet 55-60: Stefanuksen pitkä puhe oli hyvin vaikuttava. Hän puhui Pyhän Hengen johdatuksessa. Kuulijat kiristelivät hänelle hampaitaan, tukkivat korvansa ja hyökkäsivät hänen päällensä. He ajoivat hänet kaupungista ja kivittivät hänet. Hän näki taivaan auenneena ja Ihmisen Pojan, eli Jeesuksen seisovat Jumalan oikealla puolella.

Lue tämä 7. luku loppuun asti. Stefanos oli ensimmäinen martyyri -

Herra siunatkoon sinua ja varjelkoon sinua.

Herra kirkastakoon kasvonsa sinulle ja olkoon sinulle armollinen.

Herra kääntäköön kasvonsa sinun puoleesi ja antakoon sinulle rauhan.

Isän, Pojan ja Pyhän Hengen nimeen. Aamen.

Siunausta!